Diensverskaffer beroof terwyl hy kliniek beveilig | Netwerk24
'n Diensverskaffer is Vrydagmiddag buite die New Brighton-kliniek in Port Elizabeth beroof toe hy besig was om 'n veiligheidsheining te span. Foto: Google Maps
'n Diensverskaffer wat Vrydagmiddag die New Brighton-kliniek in Port Elizabeth met 'n nuwe heining moes beveilig, is self buite dié kliniek beroof.
Vier gewapende mans het die man gekonfronteer terwyl hy besig was om die nuwe heining te span.
Die man is van sy selfoon en lone van nagenoeg R7 000 beroof, sê Celeste Barker, DA-LPW.
Die DA in die Oos-Kaap het sy kommer oor die voorval uitgespreek.
"Dié soort boewery en diefstal kan nie geduld word nie," sê Barker. "Misdade word gereeld by hospitale en klinieke gepleeg, terwyl mense die versekering behoort te he dat hulle op dié plekke veilig is."
"Die DA is baie bekommerd omdat personeel en pasiënte hul lewe in gevaar stel net deur werk toe te gaan of mediese hulp te verkry."
Barker sê sy het vrae oor veiligheidswagte by mediese instellings ingehandig om in die wetgewer aan dr. Phumza Dyantyi, LUR vir gesondheid, te rig.
"Ons is bly dat die departement van gesondheid die New Brighton-kliniek omhein, maar ons stel voor dat hy nog vier sekuriteitswagte daar aanstel. Die mense van ons provinsie verdien betroubare mediese dienste in misdaadvrye sentrums." – Odette Parfitt